  Виталий Пронин Ижысь егит суредаськисьёслэн ужъёсынызы «Вераське Ижкар» адӟытон усьтӥськиз. Егитъёслэсь суредъёссэс адӟыны луэ Ижкарлэн музеяз (Генераллэн юртаз) но Ижысь Суредаськон искусствоосъя музейын. Та адӟытонэ сюрон понна ӝыны ар талэсь азьло конкурс ялэмын вал. Радъясьёс кие вуизы 70-лэсь ятыр ужъёс - суредъёс, видеос, арт-арбериос. Адӟытон залъёсы сюризы 45-ез гинэ. Дуннеез аспӧртэмлыко адӟемзы сяна, лыдэ басьтӥськиз суредасьёслэн арлыдзы но - 35 аресозь усточиос. - Ижкар узыр быгатӥсь егитъёсын, - вераз Москваысь куратор Елена Куприна-Ляхович. - Милям соосын, соослэн малпанъёсынызы тодматскеммы потӥз. Суредъёс шоры учкыса, паймиськом, макем пӧртэмесь искусствоен вырисьёс. Огез дунне шоры льӧль пияла пыр учке - суредам льӧль фламингоосты но малпаськись тусо нылашез, мукетыз яратэ историез - суредам корт лэсьтонъя заводэз. Куинетӥез езъёслэсь батыръёсты куасаллям, ньылетӥез видео-арт пуктэм. Чудья Жени (шорысез) суредъёсыз азьын. Пӧлазы удмурт нимъёс но вань. Кылсярысь, Алнаш ёросысь Азамат гуртын вордӥськем удмурт суредась Чудья Жени. Солэсь адӟыны луэ Ижысь аспӧртэмлыко удмурт нылъёслы сӥзем сузьетысьтыз суредъёссэ. Чудья Жени тодмо ни ке искусствоен вырисьёс пӧлын, Пётр Пороб син азе йӧтӥз «Ленин 2013-тӥ арын коньывуон толэзьын» уженыз. Ижысь М. Калашников нимо технической университетын дышетскем пияш али одӥг уженыз гинэ ушъяськыны быгатэ ай. Пётр Поробов Ленинлэсь бюстсэ лэсьтэм, вождь вылын - капюшонэн кофта. Пичи скульптураез ӵужектэм сакыр пӧлы литръем банкае ворсам. Пётр Поробов Ленинлэсь бюстсэ лэсьтэм.- Банкаын пукыса, со революция лэсьтыны малпаське, дыр, - шуисько. - Тани-тани банка пуштоз. Нош малы 2013-тӥ арын? - Со туала Ленин - вылаз аслэсьтым кофтаме «дӥсяй», - серекъя пияш. - Та уж шоры учкыса, котьмар малпаны луэ, тросэз шуо, со - мон ачим. Кин тодэ. Мон малпамъя, искусство гинэ адямиез олокыӵе но малпанъёс дорозь вуттыны быгатэ, умой мылкыд сётэ. Та выллем адӟытон нырысь радъяськиз Москваын. Нимаськиз со «Вераське Москва» - отын но, нялтас вераса, Москваысь 45 суредасьёслэн ужъёссы поттэмын вал. Та малпанэн радъясьёс малпазы вуылыны Россиысь пӧртэм сэрегъёсы. - Россиысь улосвылъёс пӧлын нырысь ик Удмуртиын кытын егит суредаськисьёслэсь творчествозэс таӵе амалэн адӟыны кылдӥз, - вера Ижысь куратор Елена Касимова. «Вераське Ижевск» адӟытон азьланьтӥськоз Москваысь творческой индустрияя «Фабрика» центрын, отчы сюрозы 15-20 суредасьёслэн усто ужъёссы. Мария Векшина Туспуктэмъёс: vk.com/govoritizhevsk Теги: адытон Ижкар искусство суредаськон  